V E N D I M
Nr. 116, datë 18.3.1999

PËR REZERVËN E SIGURISË SË NAFTËS, GAZIT E NËNPRODUKTEVE TË TYRE
(Ndryshuar me VKM nr. 425, datë 26.6.2003)
(i përditësuar)

Në mbështetje të nenit 100 të Kushtetutës së Republikës të Shqipërisë dhe të nenit 9 të ligjit nr.8450, datë 24.2.1999 “Për përpunimin, transportimin dhe tregtimin e naftës, gazit dhe nënprodukteve të tyre”, me propozimin e Ministrisë së Ekonomisë Publike dhe të Privatizimit, Këshilli i Ministrave

V E N D O S I:

1. Kategoritë e naftës, gazit dhe të nënprodukteve të tyre, për të cilat do të mbahet rezervë sigurie, janë si vijon:
-Katgoria 0Naftë bruto
-Kategoria IGaz i lëngshëm
-Kategoria IIBenzinë automjetesh, Benzinë mjetesh të fluturimit ajror.
-Kategoria IIIGazoil (Diezel), Lëndë djegëse për mjetet e fluturimit ajror, reaktivë (Kerozene).
-Kategoria IVSolar
2. Ministria e Ekonomisë Publike dhe Privatizimit, sipas përcaktimeve në pikën 1, të llogaritë sasinë e rezervës së sigurisë, që duhet të mbahet nga refineritë e naftës dhe shoqëritë e tregtimit me shumicë, e cila duhet të jetë e barabartë me 30 ditë mesatare shitjeje, mbështetur në të dhënat dhe rezultatet faktike të veprimtarisë së vitit të mëparshëm.
3. Sasia e rezervës së sigurisë për vitin pasardhës përcaktohet në fund të tremujorit të tretë të vitit në vijim.
3.1. Depozitat ku ruhet rezerva e sigurisë do të vlerësohen si magazina doganore, pas plotësimit të kushteve të përcaktuara në Kodin Doganor dhe në aktet nënligjore në zbatim të tij, sipas vlerësimit të autoritetit doganor.
4. Ngarkohet Ministria e Ekonomisë Publike dhe Privatizimit për zbatimin e këtij vendimi.
Ky vendim hyn në fuqi 15 ditë pas botimit në Fletoren Zyrtare.

KRYEMINISTRI
Pandeli Majko

